សហជីព៖ ​ភាគី​ពាក់​ព័ន្ធ​ស្វះ​ស្វែង​បន្ត​ចរចា​ដើម្បី​បញ្ចប់​វិវាទ​ការងារ​របស់​កម្មករ​ក្រុមហ៊ុន​ស៊ីនទ្រី
សាលា​រាជធានី​នៅ​ទទូច​ឲ្យ​កម្មករ​របស់​ក្រុមហ៊ុន​ស៊ីនទ្រី​ចូល​ធ្វើការ​វិញ​ ដើម្បី​ការពារ​អត្ថ​ប្រយោជន៍​ដែល​មាន​ស្រាប់។​ មេ​ដឹកនាំ​សហជីព​ តំណាង​កម្មករ​ក្រុមហ៊ុន​ស៊ីនទ្រី​និយាយ​ថា​ ការ​ធ្វើ​កូដកម្ម​អាច​បញ្ចប់​នៅ​ថ្ងៃ​ស្អែក​ បើ​សិន​ដំណោះស្រាយ​ត្រូវ​បាក​រក​ឃើញ​តាម​រយៈ​ការ​ជជែក​ជាមួយ​សាលាក្រុង។
ភ្នំពេញ — មេដឹកនាំសហជីពឲ្យដឹងថា ភាគីពាក់ព័ន្ធស្វះស្វែងបន្តការចរចាជាមួយគ្នា ដើម្បីបញ្ចប់វិវាទការងាររបស់កម្មករក្រុមហ៊ុន ស៊ីនទ្រី ខេមបូឌា (Cintri Cambodia) ដែលរំពឹងថា អាចនឹងសម្រេចបានជោគជ័យ។ ក្រុមកម្មករប្រមូលសំរាមរបស់ក្រុមហ៊ុនស៊ីនទ្រី បានធ្វើកូដកម្មតាំងពីដើមខែតុលាមក ដើម្បីស្នើឲ្យមានការដោះស្រាយប្រាំចំណុចសំខាន់ៗ រួមមានប្រាក់បំណាច់អតីតភាព ការងារប្រាក់សំណងជំងឺចិត្ត ប្រាក់ជួសការជូនដំណឹងមុន ប្រាក់ខែចុងក្រោយ និងការឈប់សម្រាកប្រចាំឆ្នាំ ដែលនៅសេសសល់។ លោក កៅ សុខវ៉ាត ប្រធានសហជីពកម្មករនិយោជកវិស័យទេសចរណ៍នៃក្រុមហ៊ុនស៊ីនទ្រី ប្រាប់វីអូអេ នៅរសៀលថ្ងៃអង្គារនេះថា កម្មករនិយោជិតផ្នែកដឹកជញ្ជូននិងប្រមូលសំរាម នៅមិនទាន់ទទួលបានរាល់ចំណុចទាមទារខាងលើនោះទេ ហេតុដូច្នេះកម្មករបានបដិសេធមិនព្រមត្រឡប់ទៅធ្វើការវិញ។ «អត់ទាន់មានបានអីទាំងអស់! បីបួនប្រាំចំណុចហ្នឹង អត់ទាន់មានបានអីទាំងអស់។ ឥឡូវខ្ញុំកំពុងទាក់ទងទៅខាងសាលារាជធានីភ្នំពេញហើយបង ដើម្បីឲ្យចូលដោះស្រាយ។ បើមិនល្ងាចហ្នឹង....ស្អែក។ បើល្ងាចហ្នឹងអត់ទាន់...ស្អែក។ គាត់នឹងមកដោះស្រាយបញ្ចប់រឿងហ្នឹងបាទ។ ខ្ញុំប្រាប់បានប៉ុណ្ណឹងបង»។ មេដឹកនាំសហជីពរូបនេះបន្ថែមថា កម្មករបើកឡាននិងប្រមូលសំរាមដាក់រថយន្តទាំងអស់ជាង ១៧០០ នាក់ នៅមិនទាន់ចូលធ្វើការទេ។ ទោះយ៉ាងណា លោកថា រហូតមកដល់ពេលនេះកម្មករទាំងអស់នោះមិនទាន់ប្រឈមការខាតប្រយោជន៍ណាមួយ នៅពេលពួកគេបន្តកូដកម្មនោះទេ។ «ដូចជាអត់ទាន់អីទេ។ បើតាមខ្ញុំឮព័ត៌មានមកថា ដូចជាមិនទាន់មានចំណាត់ការអី ដែលថា ត្រូវបញ្ឈប់ត្រូវដកអីពួកគាត់ទេណ៎ា។ អ៊ីចឹងសំណុំរឿងហ្នឹង ខាងសាលាក្រុងតម្កល់ទុកសិន»។ វីអូអេ មិនអាចសុំការអធិប្បាយពីលោក ម៉េត មាសភក្តី អ្នកនាំពាក្យសាលារាជធានីភ្នំពេញបានទេនៅថ្ងៃអង្គារនេះ។ វីអូអេ ក៏មិនទាន់អាចទាក់ទងតំណាងក្រុមហ៊ុនស៊ីនទ្រីបានដែរ។ ក្រោយកូដកម្មជិតមួយសប្តាហ៍ សាលារាជធានីនិងភាគីវិវាទពាក់ព័ន្ធឈានដល់ការស្រុះស្រួលគ្នាមួយ កាលពីថ្ងៃទី៧ ខែតុលា លើបីចំណុចសំខាន់ៗ ដែលក្នុងចំណុចចុងក្រោយ គឺកម្មករប្រមូលសំរាមត្រូវចូលធ្វើការវិញ ចាប់ពីរសៀលថ្ងៃទី៧ ខែតុលានោះ។ ក៏ប៉ុន្តែរហូតមកដល់ពេលនេះ មានតែកម្មករបោសសំរាមរបស់ក្រុមហ៊ុនស៊ីនទ្រីតែប៉ុណ្ណោះ ដែលចេញធ្វើការ។ រីឯកម្មករប្រមូលសំរាមនៅបដិសេធមិនត្រឡប់មកធ្វើការវិញទេ។ នេះបើតាមការបញ្ជាក់របស់សាលារាជធានីភ្នំពេញ។ បើតាមកំណត់ហេតុនៃកិច្ចប្រជុំរវាងភាគីជម្លោះនិងសាលារាជធានី ធ្វើនៅថ្ងៃទី៧ ខែតុលា ក្រុមហ៊ុនស៊ីនទ្រី បានសន្យាថា នឹងដោះស្រាយតាមច្បាប់ស្តីពីការងារ ប្រសិនបើមានកម្មករបញ្ចប់កិច្ចសន្យាការងារ ហើយរដ្ឋបាលរាជធានីភ្នំពេញជា «អ្នកធានាខុសត្រូវ»។ ចំពោះការងាររបស់កម្មករប្រមូលសំរាមនៅថ្ងៃខាងមុខរដ្ឋបាលរាជធានីភ្នំពេញ ក៏«ធានាមិនឲ្យបាត់បង់ឡើយ» ទោះបីក្រុមហ៊ុនប្រមូលសំរាមស៊ីនទ្រីមិនឈ្នះការដេញថ្លៃប្រមូលសំរាម ដែលនឹងធ្វើឡើងនៅថ្ងៃទី១៦ ខែតុលាខាងមុខក៏ដោយ។ បើតាមសេចក្តីជូនដំណឹងមួយចេញផ្សាយកាលពីថ្ងៃច័ន្ទ រដ្ឋបាលរាជធានីភ្នំពេញបានបញ្ជាក់ថា ចាប់តាំងពីល្ងាចថ្ងៃទី២ ខែតុលា ឆ្នាំ២០២០ រហូតមកទល់បច្ចុប្បន្ននេះ «កម្មករផ្នែកបើកបរនិងផ្នែកប្រមូលសំរាមរបស់ក្រុមហ៊ុនស៊ីនទ្រី នៅបន្តធ្វើកូដកម្មខុសច្បាប់មិនចេញប្រមូលសំរាមនៅឡើយ លើកលែងតែកម្មករផ្នែកបោសសំអាតផ្លូវប៉ុណ្ណោះ ដែលបានចូលធ្វើការវិញ កាលពីថ្ងៃទី១០ ខែតុលា ឆ្នាំ២០២០»។ រដ្ឋបាលរាជធានីភ្នំពេញបានអំពាវនាវឲ្យកម្មករនិយោជិតទាំងអស់របស់ក្រុមហ៊ុនស៊ីនទ្រី ចូលមកធ្វើការឡើងវិញ កុំបន្តធ្វើកូដកម្មតទៅទៀត ដែលរដ្ឋបាលក្រុងចោទថា «ខុសច្បាប់» ហើយព្រមានថាការតវ៉ានេះនឹងនាំឲ្យបាត់បង់ប្រាក់អត្ថប្រយោជន៍នានារបស់កម្មករ ដែលច្បាប់កំណត់។ រដ្ឋបាលរាជធានីភ្នំពេញបញ្ជាក់ថា៖ «ក្នុងករណីបងប្អូនចូលបម្រើការងារវិញ រដ្ឋបាលរាជធានីភ្នំពេញនៅតែបន្តធានាដដែលនូវខ្លឹមសារដែលមាននៅក្នុងកំណត់ហេតុអង្គប្រជុំ កាលពីថ្ងៃទី៧ ខែតុលា ឆ្នាំ២០២០»។ គួរបញ្ជាក់ថា កាលពីខែតុលា ឆ្នាំ២០១៩ លោកនាយករដ្ឋមន្ត្រី ហ៊ុន សែន បានបញ្ជាឱ្យយកក្រុមហ៊ុនស៊ិនទ្រីដែលផ្គត់ផ្គង់សេវាប្រមូលសំណល់រឹងក្នុងរាជធានីភ្នំពេញអស់ ២០ ឆ្នាំមកហើយនោះមក នៅក្រោមការគ្រប់គ្រងបណ្ដោះអាសន្នរបស់រដ្ឋ ក្រោមហេតុផលថា ក្រុមហ៊ុននេះផ្ដល់សេវាប្រមូលសំរាមមិនបានល្អ៕